Kui Kenneth Raisma lasteaialapsena pooljuhuslikult tennisetrenni läks, ei tahtnud ta pärast treeningu lõppu reketist kuidagi loobuda. Nii andis treener Andres Kuhi nelja-aastasele poisile reketi ja palli koju kaasa. «Ütlesin, et siis saab ta kodus harjutada. Hiljem selgus, et mitu kuud võttis poiss reketi isegi magama minnes voodisse kaasa. Lisaks oli see tal käes nii söögilauas kui igal pool mujal,» meenutab juhendaja.